TUSIGA+TALA+MA+SOLO

__**VIIVIIGA O SI O'U NU'U SALA'ILUA**__ Fa'afofoga se'i ou fa'amatala Le lalelei o si ou afioaga Sala'ilua i le motu tele o Salafai O le nu'u lava e fai mea mafai

E leai se Samoa na te le iloa La'u fa'ailipu ua lauiloa So'o se tauvaga e te tauva ai i Samoa E fa'apena foi ona e malaga mai i Aotearoa

E lima pitonu'u o si o'u nu'u Satuinatua, Sala'i, Sataputu, Samalala fa'apea ma Siutu E toatele ma anoanoa'i ona tagata Ae numera tasi ai le toatele o lana tupulaga

E mamalu tele pulega a matai Leai se fiapoto pe fa'atu'iese ai O ai lava e fia fa'aali sona fia tama leaga E matua tigaina lava i se fa'asalaga

Si ona vai taele e uiga ese le malulu Ae fa'amalu umi ai e vave maua oe i le flu Tiga ona vevela le aso mai au galuega Oso loa i le vai, ia ua tea vave lou eeva

Fa'asolo atu i o'u matafaga Oneone pa'epa'e e matagofie i le va'aiga o mata A fafati mai galue tetele e oso fua ai lou fefe Ae ua fai lena ma vaisu a le au fa'ase'e

Tula'i mai fanau uma a Sala'ilua Ia fa'avae lou olaga i le Atua Aua nei galo lo ta nu'u i lou agaga O lou fa'asinomaga e oo i le gata'aga.

//**__Tusia : Pa'ilegutu Fesuia'i__**//